Вашингтон. САЩ не поставят конкретни срокове за налагането на санкции срещу Турция заради покупката на зенитно-ракетни системи (ЗРС) С-400 от Русия, но на Анкара й остава все по-малко време да разреши разногласията си с Вашингтон. Това заяви на брифинг пред чуждестранни журналисти помощник-държавният секретар на САЩ по военно-политическите работи Кларк Куупър, предава ТАСС.
По неговите думи, би било грешка да се каже, че Турция „се е отървала“ за покупката на С-400 от Русия. „Разпоредбите на CAATSA (Законът „За противодействие на противниците на САЩ чрез санкции) все още са приложими (спрямо Турция). Няма конкретни срокове за налагането на санкции. Така че на Турция й остава все по-малко време, за да се справи с тези въпроси“, заяви той.
„Технически санкциите още не са въведени. Но ние веднага изключихме Турция от програмата за F-35”, подчерта Куупър. „Урокът за другите държави не е, че Турция се размина с всичко, а че е загубила и все още може да загуби“, каза американският дипломат.
През декември 2019 г. Комитетът за външни отношения на Сената на САЩ одобри пакет от санкции срещу Турция и нейния финансов сектор във връзка с военната операция на Анкара в Североизточна Сирия и закупуването на С-400. Законопроектът също така отбелязва, че администрацията на Вашингтон е длъжна да наложи ограничения съгласно CAATSA. Сега той ще бъде представен в Сената, където могат да бъдат направени изменения в документа. Подобен законопроект беше одобрен от Камарата на представителите на САЩ в края на октомври 2019 г.
Освен това президентът на САЩ Доналд Тръмп подписа през декември 2019 г. военен бюджет за фискалната 2020 година (започна на 1 октомври 2019 г.), в който се споменава, че придобиването на С-400 от Турция попада в разпоредбите на друг закон - „За противодействие на руското влияние в Европа и Евразия“. Той също така предвижда въвеждането на санкции от президента срещу Анкара.